钦定古今图书集成/明伦汇编/官常典/第712卷 > 虞悝〈弟望〉
## 钦定古今图书集成/明伦汇编/官常典/第712卷 > 虞悝〈弟望〉

按《晋书忠义传》：“悝，长沙人也。弟望，字子都。并有士操，
孝悌廉信，为乡党所称，而俱好臧否，以人伦为己任。
少仕州郡，兄弟更为治中别驾。元帝为丞相，招延四
方之士，多辟府掾，时人谓之百六掾。望亦被召，耻而
不应。谯王承临州，知其名，檄悝为长史，未到，遭母丧。
会王敦作逆，承往吊，悝因留与语曰：‘吾前被诏遣镇
此州，正以王敦专擅，防其为祸。今敦果为逆谋，吾受
任一方，欲率所领驰赴朝廷，而众少粮乏，且始到贵
州，恩信未著。卿兄弟南夏之翘儁，而智勇远闻，古人
墨绖即戎，况今鲸鲵塞路，王室危急，安得遂罔极之
情，忘忠义之节乎！如今起事将士，器械，可以济不？悝
望’”对曰：“王敦居分陕之任，一旦构逆，图危社稷，此天
地所不容，人神所忿疾。大王不以猥劣枉驾，访及悝
兄弟，并受国恩，敢不自奋！今天朝中兴，人思晋德，大
王以宗子之亲，奉信顺而诛有罪，孰不荷戈致命！但
鄙州荒弊，粮器空竭，舟舰寡少，难以进讨。宜且收众
固守，传檄四方，其势必分，然后图之，事可捷也。”承以
为然，乃命悝为长史，望为司马，督护诸军。湘东太守
郑澹，敦之姊夫也，不顺承旨，遣望讨之。望率众一旅，
直入郡，斩澹以徇四境。及魏乂来攻，望每先登，力战
而死。城破，悝复为乂所执，将害之，子弟对之号泣。悝
谓曰：“人生有死，阖门为忠义鬼，亦何恨哉！”及王敦平，
赠悝襄阳太守，望荥阳太守，遣谒者至墓，祭以少牢。